b'\n_START_ARTICLE_\nIgor \xc5\xa0ipi\xc4\x87\n_START_PARAGRAPH_\nIgor \xc5\xa0ipi\xc4\x87 (Sinj, 30. srpnja 1950.), hrvatski pjesnik.\n_START_SECTION_\n\xc5\xbdivotopis\n_START_PARAGRAPH_\nIgor \xc5\xa0ipi\xc4\x87 je hrvatski znanstvenik, knji\xc5\xbeevnik i pjesnik, \xc5\xbeivi i djeluje u Splitu. Osnovnu \xc5\xa1kolu poha\xc4\x91a u Trilju, I. razred gimnazije Dinka \xc5\xa0imunovi\xc4\x87a 1966. zavr\xc5\xa1ava u Sinju, potom nastavlja \xc5\xa1kolovanje na gimnaziji \xc4\x86ire Gamulina u Splitu. Studij Makroekonomije zavr\xc5\xa1ava na Fakultetu ekonomskih nauka u Zagrebu. Akademske stupnjeve magistra i doktora znanosti iz podru\xc4\x8dja humanisti\xc4\x8dkih znanosti, znanstveno polje povijest, znanstvena grana hrvatska i svjetska ranonovovjekovna povijest, stekao je na Sveu\xc4\x8dili\xc5\xa1tu u Zadru, obraniv\xc5\xa1i teme Mediteran \xe2\x80\x93 suvremeni izraz europske povijesti te Srednjovjekovni mediteransko-jadranski plovidbeni putovi i topografija jadranskih sveti\xc5\xa1ta._NEWLINE_Objavio je oko dvjesto bibliografskih znanstvenih i knji\xc5\xbeevnih jedinica. Uvr\xc5\xa1ten je u Uvod u hrvatsku interdisciplinarnu povijest, te u Leksikon hrvatskog srednjovjekovlja. Disertacija pod naslovom Karta Leopardi. Vrhunac loretske historiografije, u recenziji akademika Franje \xc5\xa0anjeka, katalogizirana je kao veoma cijenjena u British Library u Londonu te u Biblioth\xc3\xa8que Nationale Francois Mitterand / Tolbiac u Parizu. Magistarski rad pak naslovljen Mediteran. Povratak u utrobu uvr\xc5\xa1ten je u obveznu i referentnu mediteranolo\xc5\xa1ku literaturu na hrvatskim sveu\xc4\x8dili\xc5\xa1nim ustanovama. _NEWLINE_U knji\xc5\xbeevnosti se javlja poezijom, putopisima i knji\xc5\xbeevnim ogledima sura\xc4\x91uju\xc4\x87i u stru\xc4\x8dnim \xc4\x8dasopisima za znanost, kulturu i knji\xc5\xbeevnost, tjednicima i drugim tiskovinama u Hrvatskoj i inozemstvu (Kolo, Nova Istra, Dubrovnik, Klasje na\xc5\xa1ih ravni, Zadarska smotra, Motri\xc5\xa1ta, Osvit, Maruli\xc4\x87, Nova prisutnost, Kaj, Hrvatski glasnik, Hrvatsko slovo, Hrvatska revija, R\xc3\xa9gion\xc3\xa1lis Tanulm\xc3\xa1nyok, Nacional...)._NEWLINE_Poezija mu je prevo\xc4\x91ena na ma\xc4\x91arskom i albanskom jeziku._NEWLINE_Kao urednik i recenzent potpisuje znanstvene monografije i radove, a ure\xc4\x91ivao je i vodio radijsku emisiju Pje\xc5\xa1\xc4\x8dani sat (Radio Salona) intervjuiraju\xc4\x87i osobe iz kulturnog i znanstvenog \xc5\xbeivota. Kao jedan od utemeljitelja te prvi ravnatelj Zaklade akademika Cvita Fiskovi\xc4\x87a u Orebi\xc4\x87ima, organizator je i sudionik me\xc4\x91unarodnih i doma\xc4\x87ih izlo\xc5\xbebi iz fundusa Pomorskog muzeja Orebi\xc4\x87 te znanstvenih skupova na temu povijesti hrvatskoga pomorstva. Sudjeluje na mnogim knji\xc5\xbeevnim susretima i predstavljanjima te znanstvenim me\xc4\x91unarodnim i tuzemnim skupovima i svjetskim konferencijama. Gost predava\xc4\x8d je na Sveu\xc4\x8dili\xc5\xa1tu Zapadne Ma\xc4\x91arske te voditelj znanstvenog tima Instituta PannonIQm. Interdisciplinarnim pristupom u znanost uvodi novu metodu rekonstrukcije i topografske analize putem geometrije prostora ocijenjene originalnom u svjetskim okvirima. Pronalaza\xc4\x8d je astrognozijske primordijalne geometrijske matrice-obrasca zvjezdanog klastera Plejada, s reperkusijom na realni geografski prostor u polju urbano-religijske organizacije i impostacije. Potvr\xc4\x91uje Lorenzove postavke izme\xc4\x91u determinizma i kaosa uvode\xc4\x87i prvi puta u znanost pojam trojanske eponimije \xc5\xa1to Hrvatsku stavlja u poziciju samog sredi\xc5\xa1ta i direktora Europe. _NEWLINE_Dobitnik Nagrade \xe2\x80\x9eStjepan Kranj\xc4\x8di\xc4\x87\xe2\x80\x9c za putopis (2013.), Nagrade \xe2\x80\x9eDubravko Horvati\xc4\x87\xe2\x80\x9c za poeziju (2014.), Nagrade \xe2\x80\x9eFranjo Horvat Ki\xc5\xa1\xe2\x80\x9c za putopis 2015. i 2018. Finalist u kategoriji knji\xc5\xbeevna kritika, ZiN Daily, 2018._NEWLINE_\xc4\x8clan je Dru\xc5\xa1tva hrvatskih knji\xc5\xbeevnika.'